Lav et referat af nedenstående tekst:

Tekst:
Antallet af smittede med Covid-19 stiger, og sundhedsmyndighederne har allerede udsendt anbefaling om brug af mundbind i kollektiv trafik i myldretiden i hele Danmark. Efter dialog med Sundheds- og Ældreministeriet anbefaler KL og Danske Regioner derfor nu, at alle passagerer i sygetransporter og den visiterede FlexTrafik bruger mundbind under kørslen. Samtidig tilbydes gratis mundbind til de passagerer, der ikke selv har medbragt et mundbind. Det skriver Danske Regioner i en pressemeddelelse. - Med den øgede smittespredning er det vigtigt, at vi handler hurtigt i forhold til at beskytte vores borgere, der tilhører risikogrupperne. Det gør rigtig mange af de passagerer, der benytter flextrafik. Anbefalingen om at bruge mundbind er for at begrænse, at de udsættes for virus og trygt kan fortsætte med at bruge transporttilbuddet, siger formand for KL, Jacob Bundsgaard. For Stephanie Lose, der er formand for Danske Regioner, er patienternes sikkerhed helt afgørende: - Alle passagerer skal kunne føle sig trygge, når de bliver transporteret til og fra hospitalet. I lyset af Corona-virussens seneste opblussen anbefaler vi derfor nu alle patienter at bruge mundbind under turen – og vi er klar til at hjælpe dem, der ikke selv har medbragt ét, siger Stephanie Lose. Anbefalingen om brug af mundbind gælder fra dags dato. Kommunerne og regionerne vil nu gå i dialog med trafikselskaberne med henblik på at aftale udlevering af mundbind. Det forventes, at passagererne kan få tilbudt mundbind fra slutningen af næste uge.

Referat:
I lyset af corona-smittens opblussen anbefaler KL og Danske Regioner nu, at alle dem, der bruger sygetransport og visiteret FlexTrafik, bærer mundbind under transporten.